Fedtebrød får lov til at holde åbent indtil 1. april, hvor det kendte værtshus så lukker.

Fogedretten i Aalborg afgjorde i dag sagen om, hvornår værtshuset Fedtebrød skal lukke. Forpagteren af Fedtebrød og ejeren af bygningen har været uenige om, hvornår lejerne skal være ude af bygningen, og dermed også hvornår værtshuset skal lukke. Forpagteren af Fedtebrød fik sin lejeaftale opsagt af ejeren af bygningen, Arne Arnesen A/S fra Vrå, der vil lave kollegiebygninger på grunden. Arne Arnesen ville allerede have Fedtebrød lukket og slukket d. 1. februar, men det ville Fedtebrød ikke være med til, fordi man mente, at lejeaftalen dermed ikke blev overholdt. De to parter i sagen indgik forlig i Fogedretten, og dermed skal Fedtebrødet lukke d. 1. april. Fedtebrød har levet en omtumlet tilværelse i medierne på grund af  problemer med især hash. Politiet har genne årene foretaget adskillge razziaer på værtshuset, der også har fungeret som spillested for musikkens undergrundsmiljø.